Skupni predlog UREDBA SVETA o spremembi Uredbe (EU) št. 442/2011 o omejevalnih ukrepih glede na razmere v Siriji /* COM/2011/0761 konč. - 2011/0346 (NLE) */





OBRAZLOŽITVENI MEMORANDUM (1) Svet je 9. maja 2011 sprejel Sklep 2011/273/SZVP o omejevalnih ukrepih proti Siriji ter Uredbo (EU) št. 442/2011 o omejevalnih ukrepih glede na razmere v Siriji. (2) Svet je 2. septembra 2011 spremenil Uredbo (EU) št. 442/2011, s čimer je razširil ukrepe proti Siriji, vključno z razširitvijo meril za uvrstitev na seznam ter prepovedjo nakupa, uvoza ali prevoza surove nafte iz Sirije. Svet je 23. septembra 2011 spremenil Uredbo (EU) št. 442/2011, s čimer je dodatno razširil ukrepe proti Siriji, vključno s prepovedjo naložb v sektorju surove nafte, dodatnimi uvrstitvami na seznam ter prepovedjo dostave sirskih bankovcev in kovancev Centralni banki Sirije. Svet je 13. oktobra 2011 spremenil Uredbo (EU) št. 442/2011, s čimer je na seznam dodal dodaten subjekt in uvedel odstopanje, ki v omejenem obdobju dovoljuje uporabo zamrznjenih sredstev, ki jih je ta subjekt naknadno prejel v zvezi s financiranjem trgovine z osebami in subjekti, ki niso uvrščeni na seznam. (3) Svet je dosegel politični dogovor v zvezi s sprejetjem dodatnega ukrepa, in sicer da bi se Evropski investicijski banki prepovedalo izvajanje kakršnih koli izplačil ali plačil v skladu ali v povezavi z obstoječimi posojilnimi pogodbami s Sirijo ter bi se prekinile vse obstoječe pogodbe o storitvah tehnične pomoči za državne projekte v Siriji. Zadevne posojilne pogodbe in pogodbe o storitvah so zasebnopravne pogodbe. (4) Poleg tega se je Svet odločil posodobiti informacije v zvezi z eno osebo na seznamu iz Priloge k Sklepu 2011/273/SZVP. (5) V ta namen bo Svet sprejel sklep na podlagi poglavja 2 naslova V Pogodbe o Evropski uniji. Zato visoka predstavnica Unije za zunanje zadeve in varnostno politiko ter Evropska komisija predlagata, da se Uredba (EU) št. 442/2011 ustrezno spremeni. (6) Posojila, ki jih je Evropska investicijska banka odobrila Siriji, krije celovito jamstvo proračuna EU, ki temelji na zaporednih sklepih Sveta in Evropskega parlamenta. Skupna vrednost posojil po pogodbah znaša 1 372 milijonov EUR, od tega je bilo že izplačanih za 560 milijonov EUR posojil. 2011/0346 (NLE) Skupni predlog UREDBA SVETA o spremembi Uredbe (EU) št. 442/2011 o omejevalnih ukrepih glede na razmere v Siriji SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 215 Pogodbe, ob upoštevanju Sklepa Sveta 2011/273/SZVP o omejevalnih ukrepih proti Siriji[1], ob upoštevanju skupnega predloga visoke predstavnice Unije za zunanje zadeve in varnostno politiko ter Evropske komisije, ob upoštevanju naslednjega: (1) Svet je 9. maja 2011 sprejel Uredbo (EU) št. 442/2011[2] o omejevalnih ukrepih glede na razmere v Siriji. (2) Svet je 2. septembra 2011 spremenil Uredbo (EU) št. 442/2011, s katero je razširil ukrepe proti Siriji, vključno z razširitvijo meril za uvrstitev na seznam, o kateri je bil sprejet dogovor z namenom zamrznitve sredstev in gospodarskih virov, ter prepovedjo nakupa, uvoza ali prevoza surove nafte iz Sirije. Svet je 23. septembra 2011 spremenil Uredbo (EU) št. 442/2011, s čimer je dodatno razširil ukrepe proti Siriji, vključno s prepovedjo naložb v sektorju surove nafte, dodatnimi uvrstitvami na seznam ter prepovedjo dostave sirskih bankovcev in kovancev Centralni banki Sirije. Svet je 13. oktobra 2011 ponovno spremenil Uredbo (EU) št. 442/2011, s čimer je na seznam dodal dodaten subjekt in uvedel odstopanje, ki v omejenem obdobju dovoljuje uporabo zamrznjenih sredstev, ki jih je ta subjekt naknadno prejel v zvezi s financiranjem trgovine z osebami in subjekti, ki niso uvrščeni na seznam. (3) Glede na to, da vlada Sirije še naprej izvaja represijo in krši človekove pravice, Sklep Sveta 2011/[ ]/SZVP o spremembi Sklepa 2011/273/SZVP o omejevalnih ukrepih proti Siriji[3] omogoča uvedbo dodatnega ukrepa, ki Evropski investicijski banki prepoveduje izvajanje kakršnih koli izplačil ali plačil v skladu ali v povezavi z obstoječimi posojilnimi pogodbami s Sirijo ter prekinitev vseh obstoječih pogodb o storitvah tehnične pomoči za državne projekte v Siriji. (4) Poleg tega Sklep Sveta 2011/[ ]/SZVP omogoča posodobitev informacij v zvezi z eno osebo na seznamu iz Priloge k Sklepu 2011/273/SZVP. (5) Ta ukrep spada na področje uporabe Pogodbe o delovanju Evropske unije, zato je predvsem zaradi zagotovitve, da ga bodo gospodarski subjekti v vseh državah članicah enotno uporabljali, za njegovo izvajanje potreben regulativni ukrep na ravni Unije. (6) Da se zagotovi učinkovitost ukrepov iz te uredbe, mora ta začeti veljati takoj – SPREJEL NASLEDNJO UREDBO: Člen 1 V Uredbo (EU) št. 442/2011 se vstavi naslednji člen 3d: „Člen 3d Evropska investicijska banka: (a) ne sme izvesti nobenega izplačila ali plačila v skladu ali v povezavi z obstoječimi posojilnimi pogodbami, ki jih je Evropska investicijska banka sklenila z državo Sirijo ali katerim koli sirskim javnim organom; (b) mora prekiniti vse obstoječe pogodbe o storitvah tehnične pomoči, povezane s projekti, ki naj bi se izvajali v Siriji in se financirajo na podlagi posojilnih pogodb iz odstavka (a) ter ki so namenjeni neposredni ali posredni koristi države Sirije ali katerega koli sirskega javnega organa.“ Člen 2 Priloga II k Uredbi (EU) št. 442/2011 se spremeni v skladu s Prilogo k tej uredbi. Člen 3 Ta uredba začne veljati na dan objave v Uradnem listu Evropske unije. Ta uredba je v celoti zavezujoča in se neposredno uporablja v vseh državah članicah. V Bruslju, Za Svet Predsednik PRILOGA Priloga II k Uredbi (EU) št. 442/2011 se spremeni: [1] UL L 121, 10.5.2011, str. 11. [2] UL L 121, 10.5.2011, str. 1. [3] UL L … , … 2011, str. …..